
Turbulenciagenerátorban alkalmazott aktív elemek mozgásviszonyának laboratóriumi vizsgálata

Napjaink korszerű mérőrendszereinek alkalmazásával, a turbulenciával kapcsolatos kutatások egyre nagyobb teret nyertek a műszaki tudományok terén. A turbulencia alapvető tulajdonságainak ismerete (például turbulencia–intenzitás, örvényskála, stb.) elengedhetetlen a különböző áramlási testek (például gépjármű, repülőgép, szélturbina-lapátok) aerodinamikai vizsgálatai során. Ahhoz, hogy a kívánt tulajdonságú áramlásokat laboratóriumi körülmények között is előállíthassuk, turbulenciagenerátorokat alkalmazunk. Ezeknek két fő típusa van: passzív és aktív rácsok.
Méréseimet egy új típusú, költséghatékony aktív turbulenciagenerátoron végeztem, amelyet a magdeburgi Otto von Guericke Egyetemen fejlesztettek ki. A különbség a korábbi típusok és ezen aktív rács között az, hogy e generátor a turbulencia intenzitását flexibilis szilikoncsövek segítségével növeli, amelyeket egy másodlagos levegőáramlás (préslevegő) mozgat, feltételezéseink szerint kaotikusan.
Feladatom e szilikoncsövek mozgásviszonyainak leírása volt. Mivel hagyományos, relatíve kis sebességű képrögzítő eljárásokkal e feladat nehezen lett volna megoldható, így nagysebességű mérőrendszer használata vált szükségessé. Első lépésként a generátorról működés közben felvételeket készítettem, amelyhez egy ImagerPro-HS4 típusú kamera-összeállítás állt rendelkezésemre. A mérések technikai paramétereinek beállítása a képek feldolgozása következett, amelyet a MATLAB programcsomaggal végeztem el. A kiértékeléshez elsőként egy „színeken alapuló” algoritmust írtam, amely több okból kifolyólag nem vezetett megfelelően pontos eredményhez. Mivel a pontosság a munkám során fontos szempont volt, ezért egy másik – normalizált kereszt-korrelációt alkalmazó, tehát jóval nagyobb matematikai háttérrel rendelkező – algoritmust fejlesztettem, amelynek végeredményeképpen a valódi mozgásokat jóval pontosabban lefedő trajektóriagörbéket kaptam.
Dolgozatomban az utóbb említett második algoritmussal foglalkozok részleteiben: kitérek a kereszt-korreláció hasznosságára, ismertetem a képfeldolgozás főbb elemeit, valamint a különböző hibakezelési eljárásokat. Továbbá részletezem a mérési folyamat menetét, az elrendezés alkotóelemeit, illetve azoknak a mérésen belül betöltött szerepeit. A dolgozatban bemutatott munkám alapjául szolgál a későbbi kutatásoknak: a mozgásformák részletes vizsgálatára, az egyes pályagörbék közötti átfedések mértékének felderítésére, valamint, hogy ezek a mozgások valóban kaotikusak-e.



